Самая абсурдная сцэна толькі што прагучала ў пастаноўцы ЛДП. Яе лідар заявіў пра намер дамагацца шанаваньня роднай мовы і яе выкарыстоўваньня дзяржаўнымі чыноўнікамі. Пры гэтым інтэрвію беларускай службе радыё Свабода Гайдукевіч даў па руску. Я б паверыў у шчырасьць намераў кіраўніка ЛДП, каб пад час выбараў у парламант хоць адзін кандыдат ад ЛДП прамаўляў да выбаршчыкаў па-беларуску. Яны ж у колькасьці больш за сотню мерыліся трапіць у дзяржаўную установу, у дэпутаты і мусілі б зладзіць дэманстрацыю шанаваньня мовы. Намеры Гайдукевіча тут жа скрытыкавалі лідары грамадзкай думкі з асяродзьдзя адраджэнцаў. Цяпер у Гайдукевіча ёсьць шанс даказаць сур’ёзнасьць намераў: усім сябрам партыі публічна з запрашэньнем журналістаў напісаць дыктоўку па беларускай мове. Дыктаваць можна запрасіць Трусава, ці Зінаіду Бандарэнку. Мог бы і сам Гайдукевіч падыктаваць. Правяраць тэксты неабавязкова, дастаткова іх пакласьці ў архіў ці партыі, ці сямейны. А вось тэкст узяць “Лісты з-пад шыбеніцы Каліноўскага”, яго ў школе дзеткі праходзяць. Тут і закіды ў прарасійскасьці можна будзе адкінуць.